ইপিনে পাকিস্তানে ৩০৮ টা ভুৱা টুইটাৰ একাউণ্ট ব্যৱহাৰ কৰি কৃষকৰ ট্ৰেক্টৰ ৰেলীত বাধা প্ৰদানৰ চেষ্টা চলাইছে বুলি আজি দিল্লী আৰক্ষীৰ শীৰ্ষ বিষয়া দীীপেন্দ্ৰ পাঠকে প্ৰকাশ কৰে।
কৃষকৰ ৰেলী বাধাপ্ৰাপ্ত হ'লে কৃষকসকল অধিক উত্তেজিত হ'ব আৰু চৰকাৰক ইয়াৰ বাবে দোষাৰোপ কৰিব, এনে আশা লৈয়েই পাকিস্তানৰ পৰা পৰিচালিত ৩০৮ টা টুইটাৰ একাউণ্টৰ জৰিয়তে এটা চক্ৰই বিভ্ৰান্তিকৰ কথা প্ৰকাশ কৰিবলৈ লৈছে।
পাকিস্তানত ১৩ জানুৱাৰীৰ পৰা ১৮ জানুৱাৰীৰ ভিতৰত সেই টুইটাৰ একাউণ্ট কেইটা খোলা হৈছিল বুলি আৰক্ষী বিষয়াগৰাকীয়ে প্ৰকাশ কৰে।
উল্লেখ্য ২৬ জানুৱাৰীৰ গণৰাজ্য দিৱসৰ দিনা প্ৰতিবাদী কৃষকসকলে দিল্লীৰ ৰাজপথত উলিয়াবলগীয়া প্ৰস্তাৱিত ট্ৰেক্টৰ ৰেলী স্থগিত কৰাৰ বাবে দিল্লী আৰক্ষীয়ে উচ্চতম ন্যায়ালয়ত দাখিল কৰা আবেদন খন সন্দৰ্ভত কোনো ৰায় দিবলৈ অসন্মতি প্ৰকাশ কৰিছিল ন্যায়ালয়ে।
উচ্চতম ন্যায়ালয়ৰ মুখ্য ন্যায়াধীশ এছ এ বড়ৰেই এই সন্দৰ্ভত মন্তব্য কৰি কৈছিল যে আইন শৃংখলা ৰক্ষাৰ দায়িত্ব যিহেতু আৰক্ষীৰ বিষয় সেয়ে কৃষকৰ প্ৰস্তাৱিত ট্ৰেক্টৰ ৰেলীৰ ক্ষেত্ৰতো দিল্লী আৰক্ষীয়েই সিদ্ধান্ত গ্ৰহণ কৰিব পাৰিব।
উল্লেখ্য প্ৰায় ডেৰ মাহ ধৰি দেশৰ ৰাজধানীৰ সীমান্ত অঞ্চলত প্ৰতিবাদৰত বিদ্ৰোহী কৃষকসকলৰ বাবে কিছুদিন পূৰ্বে কিছু সকাহ কঢ়িয়াই আনিছিল উচ্চতম ন্যায়ালয়ৰ এক ৰায়ে।
